SET ปิดบวก 4 จุด แรงซื้อกลุ่ม “เปิดเมือง” ต่อเนื่อง-ฟันด์โฟลว์ไหลเข้า
SET ปิดบวก 4 จุด รับแรงหนุนซื้อหุ้นกลุ่ม China Reopening ประกอบกับเม็ดเงินต่างชาติยังไหลเข้าไทยหลังวานนี้ซื้อสุทธิ สำหรับพรุ่งนี้ให้แนวต้าน 1,650 จุด หากผ่านได้ให้ถัดไป 1,670 จุด แนวรับ 1,640 และ 1,635 จุด รอติดตามยอดผู้ขอรับสวัสดิการว่างงานของสหรัฐคืนนี้

SET ปิดบวก 4 จุด รับแรงหนุนซื้อหุ้นกลุ่ม China Reopening ประกอบกับเม็ดเงินต่างชาติยังไหลเข้าไทยหลังวานนี้ซื้อสุทธิ สำหรับพรุ่งนี้ให้แนวต้าน 1,650 จุด หากผ่านได้ให้ถัดไป 1,670 จุด แนวรับ 1,640 และ 1,635 จุด รอติดตามยอดผู้ขอรับสวัสดิการว่างงานของสหรัฐคืนนี้
28 ธ.ค. 2565

นายณรงค์เดช จันทรไพศาล ผู้ช่วยผู้อำนวยการ ฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้ภาพดูดีกว่าตลาดอื่นในภูมิภาค โดยเคลื่อนไหวในแดนบวกได้มากกว่า จากแรงหนุนจีนเปิดประเทศ คาดหวังนักท่องเที่ยวจีนเข้าไทยได้เร็วกว่าที่คาดไว้มาก โดยการท่องเที่ยวแห่งประเทศไทย (ททท.) ปรับเป้านักท่องเที่ยวต่างชาติในปี 66 เป็น 25 ล้านคน จากเดิม 22-23 ล้านคน
ขณะที่ไอร่าคาดนักท่องเที่ยวต่างชาติน่าจะมากกว่าที่ตลาดคาด ทำให้ตลาดรับ Sentiment เชิงบวก ส่งผลให้กลุ่ม China Reopening ปรับขึ้นได้ต่อเนื่อง ผลักดันภาพรวมตลาดหุ้นไทยวันนี้
นอกจากนี้ เม็ดเงินต่างชาติ (Fund Flow) ยังไหลเข้าต่อเนื่อง หลังจากวานนี้ (27 ธ.ค.65) ซื้อสุทธิกว่า 4 พันล้านบาท และ long ในตลาดฟิวเจอร์สกว่า 4 หมื่นสัญญา คาดว่าฟันด์โฟลว์น่าจะยังคงไหลเข้าต่อเนื่องไปถึงไตรมาส 1/66 เพราะมองว่าหุ้นไทยยังน่าสนใจมากกว่าตลาดหุ้นทั่วโลก
สำหรับแนวโน้มพรุ่งนี้ตลาดมีโอกาสแกว่งตัวขึ้นไปต่อได้ แต่อาจจะติดแนวต้านที่ 1,650 จุดบวกลบ หากผ่านไปได้ให้แนวต้านถัดไปที่ 1,670 จุด และหากผ่านระดับ 1,650 จุดไปได้น่าจะทำให้ปีหน้ามีโอกาสเห็นตลาดหุ้นไทยแรลลี่ ส่วนแนวรับให้ไว้ที่ 1,640 และ 1,635 จุด
อย่างไรก็ดี คืนนี้ยังต้องติดตามยอดขอรับสวัสดิการว่างงานรายสัปดาห์ของสหรัฐ หากออกมาต่ำคาดก็อาจทำให้ตลาดกังวลว่าธนาคารกลางสหรัฐ(เฟด) ยังคุมเข้มนโยบายการเงิน ซึ่งก็อาจส่งผลให้ตลาดหุ้นไทยวันพรุ่งนี้ทรงตัว
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 2,045.05 ล้านบาท ปิดที่ 704.00 บาท ลดลง 12.00 บาท
AOT มูลค่าการซื้อขาย 2,001.80 ล้านบาท ปิดที่ 75.50 บาท ราคาไม่เปลี่ยนแปลง
PTT มูลค่าการซื้อขาย 1,624.54 ล้านบาท ปิดที่ 32.75 บาท เพิ่มขึ้น 0.25 บาท
BDMS มูลค่าการซื้อขาย 1,222.57 ล้านบาท ปิดที่ 29.00 บาท เพิ่มขึ้น 0.50 บาท
PTTEP มูลค่าการซื้อขาย 1,181.67 ล้านบาท ปิดที่ 175.00 บาท ราคาไม่เปลี่ยนแปลง